Školský rok 2026/2027

Vážení rodičia, milí žiaci,
vítame vás na začiatku nového školského roka. Prosíme Vás, aby ste si pozorne  prečítali pokyny.
 Prvý deň (Utorok 1. septembra 2026)
· Slávnostné otvorenie: Začíname presne o 9:00 hod.
· Miesto konania: Areál ZŠ Komenského 495/33  Námestovo.
· Ukončenie dňa: Prvý deň končí o 10:00 hod.
· Vstup do budovy: V utorok vchádzajú všetci žiaci hlavným vchodom.
· Odovzdávanie kľúčov: Triedni učitelia rozdajú žiakom kľúčiky od skriniek a čipový kľúč.
· Prváci: Prichádzajú v sprievode svojich rodičov. Žiaci dostanú učebnice, preto je potrebné priniesť školské tašky.
· ŠKD a jedáleň: V utorok družina ani obedy nie sú v prevádzke.
 Ranný režim a registrácia (Od stredy 2. septembra 2026)
· Príchod do školy: Budova sa otvára o 6:45 hod. a žiaci vchádzajú do tried od 7:20 hod.
· Začiatok vyučovania: Vyučovanie začína o 7:40 hod.
· Povinnosť s čipom: Každý žiak si pri dverách hneď po príchode zaregistruje svoj vstup pomocou elektronického čipu
· Všetci žiaci si prinesú prezuvky.
· Žiaci 5. ročníka a novoprijatí žiaci dostanú učebnice, je potrebné priniesť  si tašky.
· ŠKD a obedy: Od stredy funguje družina aj jedáleň v plnom režime.
· Riadne vyučovanie podľa rozvrhu začne od štvrtku 3.9.2026.
Rozdelenie vchodov a skriniek (Od stredy 2. septembra)
· Žiaci 1. až 4. ročníka:
· Vchádzajú výhradne bočným vchodom zozadu.
· Nová šatňa so skrinkami je v prvej triede vpravo.
· Žiaci 5. až 9. ročníka:
· Vchádzajú hlavným vchodom.
· Svoje šatňové skrinky majú na prízemí.

Pre žiakov: Stratil sa čip alebo kľúč od skrinky? Ako postupovať:
· Strata kľúča od skrinky:
· Žiak alebo rodič túto stratu ihneď nahlási triednemu učiteľovi.
· Škola zabezpečí výrobu náhradného kľúča za poplatok (podľa aktuálneho cenníka školy 2 €.
· Z bezpečnostných dôvodov je prísne zakázané vymieňať si zámky na skrinkách svojvoľne.
· Strata elektronického čipu:
· Stratu nahláste hneď v daný deň v kancelárii školy alebo triednemu učiteľovi.
· Starý čip v systéme okamžite zablokujeme, aby ho nikto nemohol zneužiť.
· Žiakovi bude po uhradení poplatku 2€  vystavený nový elektronický čip.

Pre rodičov: Povinnosti pre rodičov a komunikácia na EduPage
1. Obedy: Skontrolujte stav zápisu v module Jedáleň.
2. Dostupnosť učiteľov a správny čas na komunikáciu: Veľmi si vážime našu vzájomnú spoluprácu. Aby sme sa vašim otázkam mohli venovať s plnou pozornosťou a zároveň rešpektovali čas učiteľov na prípravu a ich rodiny, pedagógovia sú vám na EduPage k dispozícii v pracovných dňoch od 7:00 do 16:00 hod. Správu nám, samozrejme, môžete poslať kedykoľvek, no odpovede na správy zaslané vo večerných hodinách alebo cez víkend vám radi odošleme v najbližší pracovný deň.
3. Dochádzka v mobile: Po priložení čipu dieťaťa k dverám uvidíte v aplikácii EduPage presný čas jeho príchodu.
Ako správne ospravedlniť žiaka cez EduPage (Návod pre rodičov)
Od nového školského roka využívame na ospravedlnenia výhradne mobilnú aplikáciu alebo webovú stránku EduPage. Papierové ospravedlnenky sa už neakceptujú.
1. Časový limit: Ak vaše dieťa ochorie alebo nemôže prísť do školy, pošlite ospravedlnenku cez EduPage najneskôr do 7:40 hod. ráno v daný deň.
2. Kde to nájdete: V aplikácii kliknite na červené tlačidlo "+" a vyberte možnosť Ospravedlnenka.
3. Zadanie dôvodu: Vyberte presný dátum (prípadne hodiny) a do poznámky stručne napíšte jasný dôvod chýbania (napr. návšteva lekára, nevoľnosť).
4. Potvrdenie učiteľom: Triedny učiteľ správu uvidí vo svojej triednej knihe a chýbanie elektronicky schváli.

